text: Fører af personbil er omkommet efter kollision med lastbil
  10 april 2017 kl. 11.49
  Ambulancer og politi var til stede på Åbenråvej mellem Uge og Tinglev efter trafikulykke. Desværre afgik føreren af personbilen ved døden.
  Føreren af en personbil er afgået ved døden efter en trafikulykke på Landevej 42 mellem Uge og Tinglev. Det oplyser Syd- og Sønderjyllands Politi på Twitter.
  - Der er tale om et alvorligt uheld med en personbil og en lastbil, sagde vagtchef ved Syd- og Sønderjyllands Politi, Ivan Gohr Jensen, til TV SYD kort tid efter ulykken.
  Politi samt brand og redning var til stede på ulykkesstedet, hvor den nu afdøde fører af personbilen sad fastklemt og måtte klippes fri.
  I forbindelse med ulykken blev der etableret omkørsel syd for Uge samt i selve Uge by.
  De pårørende til føreren af personbilen er underrettet.
  I forbindelse med færdselsuheldet på Åbenråvej er føreren af personbilen desværre afgået ved døden. De pårørende er underrettet. #politidk
  
  